text: Paris le 5e d'Octobre 1652.
  Le 28e du passé le sr Coulon, Conseiller au Parlement fust au Palais d'Orleans, où il dit tout haut à S.A.R. que madame d'Eguillon, les srs de Rohan Chabot, Chavigny et Goulas avoient trainé l'assemblée, qui se fit au Palais Royal le 24 Septembre, et qu'il en avoit des preuves et tesmoins en main, ce qui estonna fort ceux qui l'entendirent; neantmoins on a sceu depuis, que c'estoit une pure calomnie inventée par les ennemis de mr le Prince.
  Le mesme jour 800 chevaux de messrs les Princes furent voltiger aux environs de St. Denis sur le bruit qui avoit couru que la Cour y venoit.
  Le 29e sur le soir les srs le vieux premier echevin et Procureur du Roy de la ville revindrent icy de la Cour, rapportèrent à S.A.R. que la Reyne les avoit parfaittement bien receux, leur tesmoignant qu'elle desiroit passionnement ramener le Roy dans Paris, où la Cour estoit mieux, qu'en tout autre lieu, et on leur donna le jour precedent 28e la responce du Roy par escrit. Le mesme jour il y eust des lettres interceptées, que quelqu'un escrivoit de Paris au Cardal Mazarin, lesquelles furent portées à mr le Prince, par lesquelles on mandoit à ce Cardinal qu'il tînt bon, et que monsr le duc d'Orleans vouloit la paix. Le Parlement a donné arrest de justification en faveur du duc de Beaufort pour la mort du duc de Nemours.
  Le premier de ce mois le duc de Guise est arrivé en cette ville, et alla descendre chez mademoiselle de Pons, sa maistresse. La premiere visite qu'il rendit, fut à mr le Prince, comme à son liberateur, de là il alla rendre ses debvoirs à leurs A.R. Le lendemain ce duc estant sur
  le perron de la cour du palais d'Orleans, il harangua le peuple, qui estoit là en grand nombre pour le voir, auquel ce duc fit recit de toutes ses advantures avec une eloquence admirable.
  Le mesme jour le marquis de Joyeuse revint de la Cour en cette ville, comme aussy les deputés de six corps des marchands. Ce Marquis apporta à S.A.R. quelques propositions de paix particulière entre la Cour et messrs les Princes, sans parler aucunement de la generale, et lesdits deputez n'eurent pour responce, que celle qu'on avoit donnée aux susdits srs le Vieux et Procureur du Roy; seulement on y adiousta, que pour recevoir le Roy avecq le respect, qui luy est deu, il ne faloit pas souffrir dans la ville les cheffs de la rebellion.
  On a nouvelles qu'on a mandé à la Cour la Comtesse de Bossu femme du duc de Guise, le Roy commandant à tous les Gouverneurs des lieux, où elle passera, de bien recevoir ‘sa chere et bien aymée cousine, la duchesse de Guise.’
  Le duc de Lorraine parle fort de s'en aller avecq ses troupes pour les mettre en quartier d'hyver; il offre à S.A.R. de luy prester 200/m escus pour faire des recreues moyennant qu'elle luy donne bonne caution bourgeoise.
  Le 2e de ce mois le duc de Joieuse vint icy de la Cour, tant pour voir mr le duc de Guise, son frere, que pour rendre une lettre de la Cour à S.A.R. par laquelle on luy mande qu'elle declare ce qu'elle desire pour parvenir à un accommodement.
  Le mesme jour le Comte Varsowits, Bohemien, arriva icy de Clermont travesty, affin de recevoir les ordres de mr le Prince pour la route de 2000 chevaux, que ce Comte a levez en Allemagne pour ce Prince. Le 3me le Parlement s'estant assemblé, S.A.R. y fit le rapport de la proposition, qu'on luy avoit envoyée de la Cour, surquoy ayant esté deliberé il fut dit, que S.A.R. seroit supplié d'en-voyer sa declaration au Roy, et que les deux anciens eschevins avec le procureur du Roy de la ville de Paris retourneroient le lendemain à la Cour, où ils ne demeureroient que deux fois 24 heures, pour sçavoir la derniere resolution de sa Maté, apres quoy on adviseroit à ce qui seroit necessaire.
  Pendant laditte assemblée il y eust du bruit dans la grande sale du Palais, causé par des gens neant, paiez pour crier: ‘vive le Roy et Mazarin, et point des Princes’, lesquels furent bien frottez par les marchands sortans de leurs bouticques avec des ausnes et bastons; on en prit le cheff et deux autres qui furent menés dans le 4me membre des enquestes, où ils furent interrogés, et confessèrent, qu'une certaine damoiselle Guerin, veuve d'un advocat, leur avoit distribué de l'argent pour ce suiect, laquelle on fut chercher chez elle; mais on ne l'y trouva pas, s'estant esvadée; on croit qu'elle s'est sauvée au Palais Royal. On a fait le procès à ces hommes, qui sont dans la Conciergerie, qui doivent estre pendus.
  Ce jourd'uy à 6 heures du matin un courier estant arrivé à S.A.R. luy a apporté la nouvelle du decampement de l'armée du Maral de Turenne. Soudain elle et le duc de Lorraine allerent à l'hostel de Condé pour en donner advis à monsr le Prince; ce Maral est du costé de Corbeil, on ne scait pas encore bien le detail de sa sortie.
  Aujourdhuy encore sur les 9 heures du matin les srs de la Serre et de Joyeuse sont partis d'icy pour aller en Cour, le premier de la part de S.A.R. et l'autre du duc de Lorraine. Ils y portent les articles sur lesquels S.A.R. consent à la paix, qui sont 3; le premier qu'on donne une amnistie generale en bonne forme, le 2 qu'elle soit verifié au Parlement séant en Paris, et le 3e que le Roy donne une declaration pour la reunion des Parlements de Paris et de Pontoise. Tant il y a que nous n'avons jamais approché de la paix, comme on fait aujourdhuy, et on ne
  croit pas que la semaine prochaine se passera sans sçavoir ouy ou non.